Den 4. november ramte katastrofen Danmarks minkavlere. En ny coronamutation var opstået i Nordjylland - Cluster 5. Det blev dødsstødet til tudsindvis af mink og til et helt erhverv. Men der var ikke grundlag for at slå alle mink i Danmark ihjel. Det siger landets førende dyrlæger på området og flere politikere, efter at TV2 Nord har fået aktindsigt i sagen. Det var frygten for, at Nordjylland skulle udvikle sig til et nyt Wuhan, der fik myndighederne til at lukke de nordjyske grænser og beordre alle mink aflivet. På trods af kritiske røster fortsatte regeringen med at slå minkene ned. En efter en. To dage forinden havde Fødevarestyrelsen fundet Coronasmitte på en minkfarm i Hjørring. Fundet vakte bekymring, fordi farmen allerede havde været smittet tidligere og efterfølgende var blevet erklæret smittefri. At der atter var smitte på farmen kunne betyde, at minkene var ramt af en muteret virus, som i værste fald kunne udgøre  en trussel mod en kommende vaccine. Nordjylland genåbner Efter 14 dages nedlukning genåbnede Nordjylland, på trods af at regeringen havde varslet karantæne i fire uger. Nordjyderne blev massetestet, men der viste sig ingen tilfælde af Cluster 5 virus. Samtidig havde myndighederne fået dokumentation for at minkfarmen ved Hjørring, Farm 4, ikke var smittet igen. Det var den samme virus, der stadig hærgede. Alligevel fortsatte aflivningerne af alle mink i Danmark. En efter en. Chefdyrlæge i LVK, Landbrugets Veterinær Konsulenttjeneste, Kenneth Krogh har følt sig magtesløs i hele den proces, der førte til afviklingen af den danske minkbranche. Hans team af dyrlæger, med mink som speciale, blev aldrig spurgt til råds i sagen. -	Vi er uddannet og vant til at håndtere den slags ting, men vi blev koblet af fra begyndelsen.  Vi har prøvet at henvende os til Folketingets Fødevareudvalg. Vi prøvede at gå til medierne, og vi sendte breve til myndighederne, men der var ingen, der ville høre på os. Det har været en stor faglig, frustration, at vores viden ikke blev brugt, siger Kenneth Krogh. Aktindsigt efter fem måneders venten TV2 Nord har fået aktindsigt i sagen fra Statens Serum Institut SSI efter fem måneders ventetid. Dokumenterne viser, at SSI 10. november 2020 hastebehandlede prøverne fra Farm 4 ved Hjørring. Svarene forelå 18. november 2020. SSI konkluderede, at smitten på Farm-4 sandsynligvis var den samme, som blev påvist allerede i august måned. Der var altså ikke tale om en ny smitte. Men aflivningen af mink fortsatte ufortrødent. En efter en. Det forstår det nordjyske medlem af Fødevareudvalget Per Larsen (K) ikke. Venstres medlem af Fødevareudvalget, Thomas Danielsen er ikke venligere stemt. -	Argumentet for at lukke Nordjylland og slå alle minkene ned var Cluster 5 og Farm-4, der tilsyneladende var smittet igen. Man kan selvfølgelig begå en fejl, men her opdagede man rent faktisk fejlen, og så reagerede man ikke på den. Det er under al kritik. Vi kunne have reddet minkbranchen, hvis man havde lyttet til fagkundskaben, siger Thomas Danielsen. Alle mink i Danmark er forlængst udryddet, en efter en. Tilbage mangler betalingen af regningen til de mange landmænd, der nødtvunget mistede deres levebrød.

Referat:
TV2 Nord har efter fem måneder fået aktindsigt i de omstændigheder, der dannede grundlag for udslettelsen af minkproduktion i Danmark.